KYPSELOS 5.92-95

Οἱ μὲν ταῦτα ἔλεγον,
τῶν δὲ συμμάχων τὸ πλῆθος οὐκ ἐνεδέκετο τοὺς λόγους.
Οἱ μέν νυν ἄλλοι ἡσυχίην ἦγον,
Κορίνθιος δὲ Σωκλέης ἔλεξε τάδε·
5.92α
 “Ἦ δὴ 
ὅ τε οὐρανὸς ἔνερθε ἔσται τῆς γῆς 
καὶ ἡ γῆ μετέωρος ὑπὲρ τοῦ οὐρανοῦ,
καὶ ἄνθρωποι νομὸν ἐν θαλάσσῃ ἕξουσι 
καὶ ἰχθύες τὸν πρότερον ἄνθρωποι,
ὅτε γε ὑμεῖς, ὦ Λακεδαιμόνιοι,
ἰσοκρατίας καταλύοντες 
τυραννίδας ἐς τὰς πόλις κατάγειν παρασκευάζεσθε,
τοῦ οὔτε ἀδικώτερόν ἐστι οὐδὲν κατ’ ἀνθρώπους 
οὔτε μιαιφονώτερον.

Εἰ γὰρ δὴ τοῦτό γε δοκέει ὑμῖν εἶναι χρηστὸν 
ὥστε τυραννεύεσθαι τὰς πόλις,
αὐτοὶ πρῶτοι τύραννον καταστησάμενοι παρὰ σφίσι αὐτοῖσι 
οὕτω καὶ τοῖσι ἄλλοισι δίζησθε κατιστάναι·

νῦν δὲ 
αὐτοὶ τυράννων ἄπειροι ἐόντες 
καὶ φυλάσσοντες τοῦτο δεινότατα
ἐν τῇ Σπάρτῃ μὴ γενέσθαι,
παραχρᾶσθε ἐς τοὺς συμμάχους·
εἰ δὲ αὐτοῦ ἔμπειροι ἔατε κατά περ ἡμεῖς,
εἴχετε ἂν περὶ αὐτοῦ 
γνώμας ἀμείνονας συμβαλέσθαι ἤ περ νῦν.


5.92 β 
Κορινθίοισι γὰρ ἦν πόλιος κατάστασις τοιήδε·
[bookmark: _GoBack]ἦν ὀλιγαρχίη,
καὶ †οὗτοι† Βακχιάδαι καλεόμενοι ἔνεμον τὴν πόλιν,
ἐδίδοσαν δὲ καὶ ἤγοντο ἐξ ἀλλήλων.
Ἀμφίονι δὲ ἐόντι τούτων τῶν ἀνδρῶν γίνεται θυγάτηρ χωλή·
οὔνομα δέ οἱ ἦν Λάβδα.
Ταύτην Βακχιαδέων γὰρ οὐδεὶς ἤθελε γῆμαι,
ἴσχει Ἠετίων ὁ Ἐχεκράτεος,
δήμου μὲν ἐὼν ἐκ Πέτρης,
ἀτὰρ τὰ ἀνέκαθεν Λαπίθης τε καὶ Καινείδης.
Ἐκ δέ οἱ ταύτης τῆς γυναικὸς οὐδ’ ἐξ ἄλλης παῖδες ἐγίνοντο·
ἐστάλη ὦν ἐς Δελφοὺς περὶ γόνου.
Ἐσιόντα δὲ αὐτὸν ἰθέως ἡ Πυθίη προσαγορεύει τοισίδε τοῖσι ἔπεσι·
Ἠετίων, οὔτις σε τίει πολύτιτον ἐόντα.
Λάβδα κύει, 
τέξει δ’ ὀλοοίτροχον·
ἐν δὲ πεσεῖται ἀνδράσι μουνάρχοισι,
δικαιώσει δὲ Κόρινθον.

Ταῦτα χρησθέντα τῷ Ἠετίωνι 
ἐξαγγέλλεταί κως τοῖσι Βακχιάδῃσι,
τοῖσι τὸ μὲν πρότερον γενόμενον χρηστήριον ἐς Κόρινθον ἦν ἄσημον,
φέρον τε ἐς τὠυτὸ καὶ τὸ τοῦ Ἠετίωνος καὶ λέγον ὧδε·

Αἰετὸς ἐν πέτρῃσι κύει,
τέξει δὲ λέοντα καρτερὸν ὠμηστήν·
πολλῶν δ’ ὑπὸ γούνατα λύσει.
Ταῦτά νυν εὖ φράζεσθε, Κορίνθιοι,
οἳ περὶ καλὴν Πειρήνην οἰκεῖτε καὶ ὀφρυόεντα Κόρινθον.

5.92 γ 
Τοῦτο μὲν δὴ τοῖσι Βακχιάδῃσι πρότερον γενόμενον ἦν ἀτέκμαρτον,
τότε δὲ τὸ Ἠετίωνι γενόμενον ὡς ἐπύθοντο,
αὐτίκα καὶ τὸ πρότερον συνῆκαν 
ἐὸν συνῳδὸν τῷ Ἠετίωνος.
Συνέντες δὲ καὶ τοῦτο εἶχον ἐν ἡσυχίῃ,
ἐθέλοντες τὸν μέλλοντα Ἠετίωνι γίνεσθαι γόνον διαφθεῖραι.
Ὡς δ’ ἔτεκε ἡ γυνὴ τάχιστα,
πέμπουσι σφέων αὐτῶν δέκα ἐς τὸν δῆμον 
ἐν τῷ κατοίκητο Ἠετίων 
ἀποκτενέοντας τὸ παιδίον.
Ἀπικόμενοι δὲ οὗτοι ἐς τὴν Πέτρην 
καὶ παρελθόντες ἐς τὴν αὐλὴν τὴν Ἠετίωνος 
αἴτεον τὸ παιδίον·
ἡ δὲ Λάβδα 
εἰδυῖά τε οὐδὲν 
τῶν εἵνεκα ἐκεῖνοι ἀπικοίατο 
καὶ δοκέουσά 
σφεας φιλοφροσύνης τοῦ πατρὸς εἵνεκα αἰτέειν 
φέρουσα ἐνεχείρισε αὐτῶν ἑνί.
Τοῖσι δὲ ἄρα ἐβεβούλευτο κατ’ ὁδὸν 
τὸν πρῶτον αὐτῶν λαβόντα [τὸ παιδίον] προσουδίσαι.
Ἐπείτε ὦν ἔδωκε φέρουσα ἡ Λάβδα,
τὸν λαβόντα τῶν ἀνδρῶν θείῃ τύχῃ προσεγέλασε τὸ παιδίον,
καὶ τὸν φρασθέντα τοῦτο οἶκτός τις ἴσχει ἀποκτεῖναι,
κατοικτίρας δὲ 
παραδιδοῖ τῷ δευτέρῳ,
ὁ δὲ τῷ τρίτῳ,
οὕτω τε διεξῆλθε διὰ πάντων τῶν δέκα παραδιδόμενον,
οὐδενὸς βουλομένου διεργάσασθαι.
Ἀποδόντες ὦν ὀπίσω τῇ τεκούσῃ τὸ παιδίον 
καὶ ἐξελθόντες ἔξω,
ἑστεῶτες ἐπὶ τῶν θυρέων 
ἀλλήλων ἅπτοντο καταιτιώμενοι 
καὶ μάλιστα τοῦ πρώτου λαβόντος,
ὅτι οὐκ ἐποίησε κατὰ τὰ δεδογμένα,
ἐς ὃ δή σφι χρόνου ἐγγινομένου ἔδοξε 
αὖτις παρελθόντας πάντας τοῦ φόνου μετίσχειν.

5.92 δ 
Ἔδει δὲ ἐκ τοῦ Ἠετίωνος γόνου Κορίνθῳ κακὰ ἀναβλαστεῖν.
Ἡ Λάβδα γὰρ πάντα ταῦτα ἤκουε 
ἑστεῶσα πρὸς αὐτῇσι τῇσι θύρῃσι·
δείσασα δὲ 
μή σφι μεταδόξῃ 
καὶ τὸ δεύτερον λαβόντες 
τὸ παιδίον ἀποκτείνωσι,
φέρουσα κατακρύπτει 
ἐς τὸ ἀφραστότατόν οἱ ἐφαίνετο εἶναι,
ἐς κυψέλην,
ἐπισταμένη ὡς 
εἰ ὑποστρέψαντες ἐς ζήτησιν ἀπικνεοίατο,
πάντα ἐρευνήσειν μέλλοιεν·
τὰ δὴ καὶ ἐγένετο.
Ἐσελθοῦσι δὲ καὶ διζημένοισι αὐτοῖσι 
ὡς οὐκ ἐφαίνετο,
ἐδόκεε ἀπαλλάσσεσθαι 
καὶ λέγειν πρὸς τοὺς ἀποπέμψαντας 
ὡς πάντα ποιήσειαν 
τὰ ἐκεῖνοι ἐνετείλαντο.

5.92 ε 
Οἱ μὲν δὴ ἀπελθόντες ἔλεγον ταῦτα·
Ἠετίωνι δὲ μετὰ ταῦτα ὁ παῖς ηὐξάνετο,
καί οἱ διαφυγόντι τοῦτον τὸν κίνδυνον
 ἀπὸ τῆς κυψέλης ἐπωνυμίην Κύψελος οὔνομα ἐτέθη.
Ἀνδρωθέντι δὲ καὶ μαντευομένῳ Κυψέλῳ 
ἐγένετο ἀμφιδέξιον χρηστήριον ἐν Δελφοῖσι,
τῷ πίσυνος γενόμενος
 ἐπεχείρησέ τε καὶ ἔσχε Κόρινθον.
Ὁ δὲ χρησμὸς ὅδε ἦν·


Ὄλβιος οὗτος ἀνὴρ ὃς ἐμὸν δόμον ἐσκαταβαίνει,
Κύψελος Ἠετίδης,
βασιλεὺς κλειτοῖο Κορίνθου,
αὐτὸς καὶ παῖδες,
παίδων γε μὲν οὐκέτι παῖδες.
Τὸ μὲν δὴ χρηστήριον τοῦτο ἦν,
τυραννεύσας δὲ ὁ Κύψελος 
τοιοῦτος δή τις ἀνὴρ ἐγένετο·
πολλοὺς μὲν Κορινθίων ἐδίωξε,
πολλοὺς δὲ χρημάτων ἀπεστέρησε,
πολλῷ δέ τι πλείστους τῆς ψυχῆς.
